અમેરિકન ન્યૂક્લિયર સોદા પર ઈરાન સાથે નવેસરથી વાતચીત કરવા માગે છે, પરંતુ ઈરાન તેના માટે તૈયાર નથી. ટેબલ પર વાતચીત લાવવાનું દબાણ બનાવવા માટે જ અમેરિકા ઈરાનના અર્થતંત્રને હચમચાવવાનો પ્રયાસ કરી રહ્યું છે. તેથી તેણે દુનિયાને 4 નવેમ્બર બાદથી ઈરાનમાંથી ક્રૂડ નહીં ખરીદવાની અપીલ કરી છે. જોકે, તે કેટલાક દેશો પ્રત્યે એ શરતે નરમાઈ રાખી શકે છે કે તેઓ ધીમે ધીમે ઈરાન પાસેથી ક્રૂડની ખરીદીનું પ્રમાણ ઘટાડતા રહેશે. ભારત જેવા દેશોની એ પણ દલીલ છે કે ઈરાનનો એક જ વખતમાં બહિષ્કાર કરવામાં આવશે તો ક્રૂડના ભાવ આકાશને આંબી શકે છે, જેની ક્રૂડની આયાત કરનારા અર્થતંત્રો પર વિપરીત અસર પડશે.